O‘zbekiston Respublikasi Oliy Majlisi Senati Mudofaa va xavfsizlik masalalari qo‘mitasining 2005-yil va 2006-yilning o‘n oyi mobaynidagi faoliyati yuzasidan hisoboti haqida

O‘zbekiston Respublikasi Prezidenti I. Karimovning O‘zbekiston Respublikasi Vazirlar Mahkamasining 2006-yil 10-fevralda bo‘lib o‘tgan, 2005-yilda mamlakatni ijtimoiy-iqtisodiy rivojlantirish yakunlari va 2006-yilda iqtisodiy islohotlarni chuqurlashtirishning eng muhim ustuvor yo‘nalishlariga bag‘ishlangan yig‘ilishidagi hamda O‘zbekiston Respublikasi Oliy Majlisi Senatining 2006-yil 24-fevralda o‘tkazilgan beshinchi yalpi majlisidagi “Mamlakatimiz taraqqiyotining qonuniy asoslarini mustahkamlash – faoliyatimiz mezoni bo‘lishi darkor” ma’ruzalaridan kelib chiqadigan vazifalarni bajarish hamda O‘zbekiston Respublikasi Oliy Majlisi Senatining 2006-yil 25-fevraldagi 149-I-sonli Qarorining 3-bandi va O‘zbekiston Respublikasi Oliy Majlisi Senatining ushbu vazifalar amalga oshirilishini ta’minlashga qaratilgan harakat Dasturining 8.5-bandini ijro etish maqsadida, O‘zbekiston Respublikasi Oliy Majlisi Senati Mudofaa va xavfsizlik masalalari qo‘mitasining 2005-yil va 2006-yilning o‘n oyi mobaynidagi faoliyati to‘g‘risidagi hisobotini eshitib, Senat Kengashi Qo‘mita tomonidan hisobot davrida muayyan ishlar amalga oshirilganligini qayd etadi.
 Qonunchilik faoliyati doirasida Qo‘mita Qonunchilik palatasidan kelib tushgan uchta qonun yuzasidan xulosa tayyorladi. “Umumiy harbiy majburiyat va harbiy xizmat to‘g‘risida”gi O‘zbekiston Respublikasi Qonuniga o‘zgartishlar kiritish haqida”gi O‘zbekiston Respublikasi Qonuni bo‘yicha xulosa tayyorlanib, huquqiy normalarning o‘zaro bog‘lanishi va Qonunning yaxlitligi ta’minlanmaganligi sababli uni rad etish haqida taklif kiritildi. Buning natijasida Qonun Senat qarori bilan rad etildi. Ikkita qonun bo‘yicha Qo‘mita ularni ma’qullash to‘g‘risida xulosa berdi. Ushbu qonunlar Senatning yalpi majlislari muhokamasiga kiritildi va ma’qullandi. 
 Qo‘mita nazorat faoliyatini amalga oshira borib, “Fuqaro muhofazasi to‘g‘risida”gi Qonunning O‘zbekiston Respublikasi Favqulodda vaziyatlar vazirligi va uning tizimiga kiruvchi tarkibiy bo‘linmalarda, “Umumiy harbiy majburiyat va harbiy xizmat to‘g‘risida”gi Qonunning Qashqadaryo va Surxondaryo viloyatlarida, “O‘zbekiston Respublikasining davlat chegarasi to‘g‘risida”gi Qonun O‘zbekiston Respublikasi Milliy xavfsizlik xizmatining Davlat chegaralarini himoya qilish qo‘mitasida va Farg‘ona viloyatining chegara hududlarida, “Umumiy harbiy majburiyat va harbiy xizmat to‘g‘risida”gi Qonunning rezervdagi va zaxiradagi ofitsyerlarni tayyorlashga doir qismining O‘zbekiston Respublikasi Oliy va o‘rta maxsus ta’lim vazirligi o‘quv yurtlarida ijro etilishini o‘rgandi. 
 Ushbu masalalarni o‘rganish davomida yuqorida ko‘rsatilgan qonunlarni amalga oshirishdagi kamchiliklar, xususan, vazirlik va idoralar davlat chegarasini himoya qilish va qo‘riqlashda, yoshlarni ma’naviy-axloqiy va vatanparvarlik ruhida tarbiyalash ishlarini tashkil etishda mahalliy davlat hokimiyati organlari, fuqarolar yig‘inlari, nodavlat notijorat tashkilotlari, korxona, muassasa va tashkilotlar bilan yetarlicha hamkorlik qilmayotganligi aniqlandi. Bu masalalar Qo‘mitaning kengaytirilgan sayyor majlislarida muhokama qilinib, ular yuzasidan aytib o‘tilgan kamchiliklarni bartaraf etish yuzasidan tegishli qarorlar qabul qilindi va ijro etish uchun vazirliklar, idoralar, mahalliy davlat hokimiyati organlari va jamoat tashkilotlariga yuborildi. O‘z qarorlarining ijrosini nazorat qilish natijalari asosida Qo‘mita yuqorida zikr etilgan organlar rahbarlaridan yo‘l qo‘yilgan kamchiliklar bartaraf etilganligi to‘g‘risida ma’lumotlar olgan.
 Qo‘mita o‘z ish faoliyatini tashkil etishda quyi palataning tegishli qo‘mitasi, mudofaa va xavfsizlik masalalariga daxldor bo‘lgan vazirlik va idoralar, mahalliy davlat hokimiyati organlari, nodavlat notijorat tashkilotlari, Qoraqalpog‘iston Respublikasi Jo‘qorg‘i Kengesi, xalq deputatlari viloyat, shahar va tuman Kengashlarining doimiy komissiyalari bilan yaqin hamkorlikda ish olib bordi.
 Hisobot davrida Qo‘mita tomonidan 13 ta turli seminar, konferensiya va davra suhbatlari o‘tkazildi. Qo‘mita ushbu tadbirlarga tayyorgarlik ko‘rish bilan bog‘liq ishlarga muhokama qilinadigan masalalar bo‘yicha amaliy takliflar kirita oladigan olim va mutaxassislarni jalb etdi, mudofaa va xavfsizlik sohasidagi dolzarb muammolarni ko‘tarib chiqdi, quyi palataning tegishli qo‘mitasi bilan hamkorlik qildi, u tadbirlarda keng jamoatchilik vakillarining ishtirokini ta’minladi va ko‘rilgan masalalar yuzasidan tavsiyalar ishlab chiqdi. Ushbu tadbirlarni o‘tkazish jarayonida Qo‘mitaning nazorat-tahlil faoliyati bilan bog‘liq masalalarni oldindan muhokama tajribasi ham sinab ko‘rildi. 
 Shu bilan birga, Qo‘mita o‘z faoliyatida mudofaa va xavfsizlik bilan bog‘liq qonunlarning havola etuvchi normalari talablari qonunosti hujjatlarida qay darajada ruyobga chiqarilganligini o‘rganishga yetarli darajada e’tibor bermaganligini qayd etish lozim.
 O‘zbekiston Respublikasi Oliy Majlisi Senati Mudofaa va xavfsizlik masalalari qo‘mitasining 2005-yil va 2006-yilning o‘n oyi mobaynidagi faoliyati to‘g‘risidagi hisobotini tinglab, O‘zbekiston Respublikasi Oliy Majlisi Senatining Kengashi qaror qiladi:
 1. O‘zbekiston Respublikasi Oliy Majlisi Senati Mudofaa va xavfsizlik masalalari qo‘mitasining 2005-yil va 2006-yilning o‘n oyi mobaynidagi faoliyati to‘g‘risidagi hisoboti ma’lumot uchun qabul qilinsin. 
 2. O‘zbekiston Respublikasi Prezidenti I. Karimovning O‘zbekiston Respublikasi Vazirlar Mahkamasining 2006-yil 10-fevralda bo‘lib o‘tgan, 2005-yilda mamlakatni ijtimoiy-iqtisodiy rivojlantirish yakunlari va 2006-yilda iqtisodiy islohotlarni chuqurlashtirishning eng muhim ustuvor yo‘nalishlariga bag‘ishlangan yig‘ilishidagi hamda O‘zbekiston Respublikasi Oliy Majlisi Senatining 2006-yil 24-fevralda o‘tkazilgan beshinchi yalpi majlisidagi “Mamlakatimiz taraqqiyotining qonuniy asoslarini mustahkamlash – faoliyatimiz mezoni bo‘lishi darkor” ma’ruzalaridan kelib chiqadigan vazifalarni bajarish O‘zbekiston Respublikasi Oliy Majlisi Senatining Mudofaa va xavfsizlik masalalari qo‘mitasi faoliyatining ustuvor yo‘nalishlari etib belgilansin. 
 Mazkur vazifalarni amalga oshirish maqsadida Qo‘mita: 
 Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlarining doimiy komissiyalari hamda huquqni muhofaza qiluvchi idoralar bilan birgalikda terrorizm va ekstremizmga, separatizmga, narkotrafikka qarshi kurash choralarini kuchaytirish, shuningdek mintaqamizda tinchlik, xavfsizlik va barqarorlikni saqlash hamda mustahkamlash masalalarida tashabbus ko‘rsatishi;
 o‘tkaziladigan tadbirlarni puxta tayyorlash, amaliy takliflar ishlab chiqishga olim va mutaxassislarni, jamoatchilikni kengroq jalb etishi;
 nazorat faoliyatining samaradorligini, parlament nazoratining ta’sirchanligini oshirishi;
 mamlakatimiz Qurolli Kuchlarida amalga oshirilayotgan islohotlarning mohiyatini doimiy ravishda jamoatchilik e’tiboriga yetkazib turishi;
 qabul qilinayotgan qonunlar va Qo‘mita qarorlarining ijrosini ta’minlashi;
 nazorat-tahlil faoliyatini takomillashtirishi, qonunlarning ijro etilishiga doir nazorat faoliyati masalalarini davra suhbatlarida dastlabki tarzda muhokama qilishni Qo‘mitaning amaliy faoliyatiga joriy etishi, qonunlar, Qo‘mita qabul qilgan qarorlar ijrosini, tavsiyalar bajarilishini monitoring qilishni kuchaytirish choralarini ko‘rishi, Qo‘mita qarorlari ijro etilishi uchun davlat organlari va boshqa organlar rahbarlarining mas’uliyatini oshirish masalalariga e’tibor berishi zarur.
 3. Qo‘mita Senatning boshqa qo‘mitalari bilan birgalikda Shanxay hamkorlik tashkiloti, Yevrosiyo iqtisodiy hamjamiyati kabi xalqaro tashkilotlar bilan mamlakatimiz xavfsizligini ta’minlash masalalarida hamkorlikni ta’min etish choralarini kuchaytirsin, mudofaa va xavfsizlik masalalari, shuningdek mintaqadagi xavfsizlikka tahdidlarga qarshi kurash masalalari bo‘yicha qabul qilingan qarorlarni ijro etishda senatorlar ishtirokini ta’minlasin, davlatlararo ishchi guruhlari ishida parlament a’zolarining ishtirok etishi masalalarini ko‘rib borsin.
 4. Qo‘mitaning 2007-yilgi ish rejasini tuzishda: 
 qonunlarning mamlakat mudofaa salohiyati va xavfsizligi bilan bog‘liq havola etuvchi normalari talablari qonunosti hujjatlarida qay darajada ruyobga chiqarilganligini o‘rganishga;
 safarbarlik chaqiruvi rezervidagi xizmatni tashkil qilish muammolarini Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlarining doimiy komissiyalari bilan birgalikda o‘rganishga, shuningdek bu muammolarni bartaraf etish yuzasidan tegishli davlat organlari bilan hamkorlikni kuchaytirishga e’tibor qaratsin.
 5. Qo‘mitada mudofaa va xavfsizlik masalalariga oid qonunlar, O‘zbekiston Respublikasi Prezidentining farmonlari va qarorlari, O‘zbekiston Respublikasi Vazirlar Mahkamasining qarorlari, vazirlik va idoralarning normativ-huquqiy hujjatlaridan iborat ma’lumotlar bazasi tashkil etilsin, Senatning yalpi majlislari oldidan Qo‘mita a’zolarining vazifalari to‘g‘risidagi masalalarni belgilab olish tartibi ishlab chiqilsin. 
 6. Qo‘mita qabul qilingan qonunlarni aholiga va ijrochilarga yetkazish amaliyotini va ularning ijrosini nazorat qilishni muntazam ravishda takomillashtirib borsin. 
 7. Huquqni muhofaza qiluvchi organlarning chegara hududlarida xavfsizlikni ta’minlash, jamoat tartibini saqlash sohasida chegara qo‘shinlariga ko‘maklashuvchi “Chegara posbonlari” otryadlari, korxona, muassasa va tashkilotlar, fuqarolarning o‘zini o‘zi boshqarish organlari bilan hamkorlik qilishi bo‘yicha uslubiy qo‘llanma ishlab chiqilsin va joylarda aniq tadbirlarni amalga oshirish choralari nazarda tutilsin. 
 8. Ushbu qarorning ijrosini nazorat qilish O‘zbekiston Respublikasi Oliy Majlisi Senatining Mudofaa va xavfsizlik masalalari qo‘mitasi raisi zimmasiga yuklatilsin.